Is-Sibt 11 ta' Lulju 2015: L-Arċisqof Charles J. Scicluna ġie mlibbes il-pallium min-Nunzju Appostoliku l-ġdid, l-E.T. Mons. Mario Roberto Cassari, waqt Quddiesa Pontifikali fil-Konkatidral ta' San Ġwann, il-Belt Valletta. Il-Quddiesa li bdiet fl-10.00 a.m. attendew għaliha diversi mistiedna, fosthom l-ogħla awtoritajiet tal-Istat, membri tal-Korp Diplomatiku, il-Kleru Djoċesan u l-membri tal-Ordinijiet Reliġjużi, Kappillani u rappreżentanti tal-parroċċi. Din hija l-ewwel darba li Arċisqof ġie mlibbes il-pallium waqt Quddiesa fl-Arċidjoċesi ta' Malta stess. Il-bidliet fir-rit tal-għoti tal-pallium saru fuq xewqa tal-Papa Franġisku, bil-għan li tiżdied il-parteċipazzjoni tal-Knisja tal-post, f'ċerimonja importanti fil-ħajja u fl-istorja tal-Knisja lokali. L-Omelija tal-Arċisqof Konkatidral ta' San Ġwann, il-Belt Valletta Ippermettuli wkoll nota ta' ferħ u ta' merħba lill-għażiż Isqof elett, Patri Ġorġ Bugeja, li l-Mulej bagħtu l-Libja. Eċċellenza, aħna nwegħduk it-talb tagħna, il-Mulej ikun il-ħarsien tiegħek, ikun il-premju tal-ubbidjenza tiegħek lejh, ir-Ragħaj it-Tajjeb. Nafu li din il-ħaġa ma fittixthiex minn rajk, imma aħna nammiraw ukoll is-sens ta' missjoni u ta' fiduċja sħiħa fil-qawwa ta' Alla li jħarsek u li jqaddsek, lilek u lil merħla li 'l quddiem jafdalek f'idejk, inti u tgħin lil Isqof Martinelli. Il-Mulej miegħek. Hemm frażi fil-Vanġelu (Lq 15, 1-7) li għadna kemm smajna, li tiġbor is-sinjifikat profond ta' dak li qegħdin niċċelebraw illum bir-rieda tal-Papa Franġisku, li t-tqegħid fuq spallejja tal-pallium isir propju f'Malta. Meta jsib in-nagħġa l-mitlufa, ir-Ragħaj it-Tajjeb jifraħ biha u jerfagħha fuq spallejh, imur id-dar, isejjaħ għandu l-ħbiebu u l-ġirien u jgħidilhom: "ifirħu miegħi għax sibt in-nagħġa li ntilfitli". Din l-istola, din ix-xalla magħmula mis-suf tan-nagħaġ sa mill-eqdem żminijiet kellha sinjifikat qawwi u profond. Nistgħu ngħidu li hija waħda mill-ilbies liturġiku l-iżjed antik fil-Knisja. Hija magħmulha minn suf tan-nagħaġ li għandu storja ħelwa. Ta' kull sena, żewġt iħrief biss jagħtu s-suf – għax mhux is-suf ta' kull pallium meħud minn dawn iż-żewġt iħrief – u dan jitħallat ma' suf ieħor. Jiena nispera li almenu għandi xi xagħra minn dan is-suf fil-pallium li tani l-Papa. Pero' l-iktar importanti huwa s-sinjifikat. Fl-Abbazia delle Tre Fontane, li huwa post qaddis għalina għaliex fih inqatel l-appostlu Missierna San Pawl, hemm monasteru tat-Trappisti li fih għandhom razzett tal-annimali fejn irabbu wkoll in-nagħaġ. Hemmhekk jintagħżu dawn iż-żewġt iħrief, imbagħad fil-festa ta' Sant'Anjeze fil-21 ta Jannar, jittieħdu fil-knisja ddedikata lilha u jitbierku hemmhekk. Wara, jittieħdu għand San Pietru, il-Vatikan, u jberikhom il-Papa. Wieħed ikun imżejjen bil-fjuri ħomor u l-ieħor bil-fjuri bojod, u dan għaliex Sant'Anjeże kienet verġni u matri. Imbagħad wara li jberikhom il-Papa, jittieħdu għand is-sorijiet Benedittini ta' Santa Cecilia in Trastevere. Minn Jannar sal-ħabta tal-Għid, dawn iż-żewġt iħrief jieħdu ħsiebhom is-sorijiet, imbagħad iġiżżuhom għall-Għid u s-suf tagħhom jintbagħat biex jitħallat ma' suf ieħor ħalli jsiru dawn il-pallia. Din is-sena l-Papa Franġisku qassam 47 minnhom. Is-sinjifikat profond huwa li f'dan il-palium hemm rabta ma' żewġ appostli, Pietru u Pawlu, u żewġ verġni u martri, Anjeże u Ċecilja. Il-qraba tiegħi: il-mama u ħuti l-bniet wara li ppreżentahom ħija Jesmond, poġġew ukoll tlett labar li jirrapreżentaw antikament it-tlett imsiemer li bihom ssallab il-Mulej Ġesù. Imma 800 sena ilu, il-Papa Innoċenzu III kiteb is-sinjifikat profond tal-pallium li ma tantx tbiddel minn dak iż-żmien, u Lotario dei Conti Disegni 800 sena ilu kiteb kummentarju fuq il-pallium. Jgħid li l-pallium l-ewwelnett huwa d-dixxiplina, il-madmad tad-dixxiplina u l-ubbidjenza li l-Isqof irid juża' fuqu nnifsu u fuq il-merħla. Il-Papa Benedittu dakinhar li inawgura l-Pontifikat tiegħu fl-2005 tkellem fuq il-madmad tar-rieda t'Alla. Mela l-ewwel sinjifikat profond tal-pallium li huwa fuq spallejja, fuq il-persuna tal-Isqof, hija l-madmad li jobdi r-rieda t'Alla. Il-Papa Innoċenzu irrimarka fuq il-fatt li s-suf tan-nagħaġ huwa aħrax meta tmissu u allura r-ragħaj irid ikun ta' id soda, imma ta' kulur abjad, għax fl-istess ħin irid ikun ta' ħlewwa, sod imma ħelu. Hu jitkellem dwar l-erba' slaleb li hawn ma' għonqi, u jgħid li dawk huma l-virtujiet li lill-persuna jagħmluha tassew matura, il-virtujiet kardinali, fuq xhiex jistrieħ il-bieb (cardo): il-ġustizzja, il-prudenza, il-qawwa u r-rażan. Imma mingħajr salib, jgħid Innocenzu III, dawn il-virtujiet ma jwasslukx għal qdusija. Imbagħad hawn dawn iż-żewġ pendenti li għandom ukoll ftit ċomb biex jibqa' l-isfel u għal Lotario Desegni huma l-ħajja attiva u kontemplattiva. L-Isqof għandu ħafna x'jagħmel imma jrid jieħu ħsieb ukoll il-ħajja tat-talb. L-aħħar ħsieb ikun fuq dawn it-tlett splenguni jew labriet, u Innoċenzu III fil-Misteriorum Missae jgħid li huma l-ħniena lejn il-poplu ta' Alla, bix-xogħol, il-ħidma tar-ragħaj u l-ġustizzja li jrid juża' ma kulħadd. Jiena nitlobkom titolbu għalija biex dan is-sinjifikat ma jkunx għalija kliem vojt imma jkun programn ta' ħajja. Fit-talba li talab in-Nunzju, huwa u jimponi l-pallium fuq spallejja, fakkarni li dan huwa sinjal ta' għaqda, ta' komunjoni. L-ewwelnett inħoss li d-dover tiegħi fundamentali huwa li nkun f'komunjoni kontinwa ma' ħija l-Isqof t'Għawdex, u mal-Isqfijiet l-oħra, mal-Qdusija tTiegħu l-Papa, biex inkunu xhieda ħajja tal-ġisem ta' Kristu fuq l-art. Il-mantar li Elija ħalla lil Eliżew tah qawwa lil Eliżew (ara 2 Slat, 2,13) u dan il-palliu,m li qabel tbierek mill-Papa kien fuq il-qabar ta' San Pietru, jikkomunika wkoll lill-Knisja f'Malta l-grazzja u l-vokazzjoni li tkun f'komunjoni mal-knejjes kollha, mal-Knisja Kattolika Appostolika Rumana. Itolbu għalija biex dejjem infittex in-nagħġa li twarrbet mill-merħla u li nattiraha mhux lejja nnifsi imma lejn Ġesù mimli ħniena għal kull wieħed u waħda minna. Il-pallium ifakkarni wkoll li kull ma nagħmel irrid nagħmlu quddiem dak li għad jiġġudikani, l-Imħallef ġust u ħanin. U itolbu għalija biex bħala Isqof nagħmel ir-rieda t'Alla u nkun ragħaj skont il-qalb tiegħu. Itolbu għalija biex jiena nuża' ħniena ma' kulħadd u ma nibża' qatt nuri s-sbuħija u l-ferħ tal-Evanġelju. Nirringrazzjakom bil-qalb talli ġejtu, naf li hawn ħafna festi u ħafna marċi li huma wkoll importanti, u ħafna sħana wkoll, imma il-preżenza tagħkom hija apprezzata ħafna u ħafna. Itolbu għalija. Nixtieqkom titolbu ħafna għalija u ppermettuli nsellem lill-papa' u nitolbu jitlob għalija. Arċisqof ta' Malta
Itolbu għalija biex is-sinjifikat tal-pallium ma jkunx għalija kliem vojt imma jkun programm ta' ħajja